CELEX: 32018D0491
Language: ro
Date: 2018-03-21 00:00:00
Title: Decizia de punere în aplicare (UE) 2018/491 a Comisiei din 21 martie 2018 cu privire la conformitatea cu articolul 5 din Regulamentul (UE) nr. 913/2010 al Parlamentului European și al Consiliului a propunerii comune înaintate de statele membre în cauză în vederea extinderii coridorului de transport feroviar de marfă Marea Nordului-Marea Mediterană [notificată cu numărul C(2018) 1634]

23.3.2018   
            
            
               RO
            
            
               Jurnalul Oficial al Uniunii Europene
            
            
               L 81/23
            
         DECIZIA DE PUNERE ÎN APLICARE (UE) 2018/491 A COMISIEI
   din 21 martie 2018
   cu privire la conformitatea cu articolul 5 din Regulamentul (UE) nr. 913/2010 al Parlamentului European și al Consiliului a propunerii comune înaintate de statele membre în cauză în vederea extinderii coridorului de transport feroviar de marfă Marea Nordului-Marea Mediterană
   
      
         [notificată cu numărul C(2018) 1634]
      
   
   (Numai textele în limbile engleză, franceză și neerlandeză sunt autentice)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 913/2010 al Parlamentului European și al Consiliului din 22 septembrie 2010 privind rețeaua feroviară europeană pentru un transport de marfă competitiv (1), în special articolul 5 alineatul (6),
   întrucât:
   
               (1)
            
            
               În conformitate cu articolul 5 alineatul (5) din Regulamentul (UE) nr. 913/2010, ministerele responsabile cu transportul feroviar din Belgia, Franța, Luxemburg, Țările de Jos și Regatul Unit au transmis Comisiei o scrisoare de intenție, pe care aceasta a primit-o la 14 iunie 2017. Scrisoarea de intenție a fost semnată și de Elveția, care participă deja în calitate de țară terță la acest coridor de transport feroviar de marfă pe baza anexei la Regulamentul (UE) nr. 913/2010. Scrisoarea include o propunere de extindere până la Geneva a coridorului de transport feroviar de marfă Marea Nordului-Marea Mediterană.
            
         
               (2)
            
            
               Comisia a examinat propunerea inclusă în scrisoarea de intenție în conformitate cu articolul 5 alineatul (6) din Regulamentul (UE) nr. 913/2010 și consideră că, din motivele prezentate în continuare, propunerea respectă articolul 5 din regulamentul menționat.
            
         
               (3)
            
            
               Propunerea ține seama de criteriile prevăzute la articolul 4 din Regulamentul (UE) nr. 913/2010. Numărul total de țări participante la coridor rămâne șase, iar cinci dintre ele sunt state membre ale Uniunii. Alinierea generală a coridorului la coridorul Marea Nordului-Marea Mediterană al rețelei centrale rămâne neschimbată. Extinderea propusă este compatibilă cu rețeaua TEN-T și respectă următoarele cerințe ale TEN-T: electrificarea completă a liniilor de cale ferată, o sarcină pe osie de cel puțin 22,5 tone, o viteză pe linie de 100 km/h și posibilitatea de a exploata trenuri cu o lungime de 740 de metri.
            
         
               (4)
            
            
               În studiul pieței transporturilor inclus în scrisoarea de intenție se preconizează că extinderea va avea ca rezultat volume suplimentare de transport feroviar internațional și că va ocaziona un transfer modal de la transportul rutier la cel feroviar, oferind mărfurilor și materiilor prime care intră în sau ies din Elveția o rută mai scurtă către și dinspre porturile maritime franceze de la Marea Mediterană, ceea ce va aduce beneficii socioeconomice semnificative, reducând emisiile de dioxid de carbon și congestionarea traficului rutier.
            
         
               (5)
            
            
               Extinderea propusă este compatibilă cu obiectivul de a crea o rețea feroviară europeană pentru un transport de marfă competitiv. Extinderea va asigura o legătură între sectoare economice majore din zona orașului Geneva și mari porturi maritime europene, precum Amsterdam, Anvers, Dunkerque, Marsilia, Rotterdam și Zeebrugge, consolidând astfel interconexiunea rețelei TEN-T cu Elveția, o țară terță importantă.
            
         
               (6)
            
            
               În conformitate cu articolul 5 alineatul (5) din Regulamentul (UE) nr. 913/2010, administratorii de infrastructură și candidații vizați au fost consultați în privința acestei extinderi.
            
         
               (7)
            
            
               Măsurile prevăzute în prezenta decizie sunt conforme cu avizul comitetului instituit în temeiul articolului 21 din Regulamentul (UE) nr. 913/2010,
            
         ADOPTĂ PREZENTA DECIZIE:
   Articolul 1
   Propunerea inclusă în scrisoarea de intenție primită la 14 iunie 2017 referitoare la extinderea până la Geneva a coridorului de transport feroviar de marfă Marea Nordului-Marea Mediterană, transmisă împreună Comisiei de către ministerele responsabile cu transportul feroviar din Belgia, Franța, Luxemburg, Țările de Jos, Regatul Unit și Elveția, respectă articolul 5 din Regulamentul (UE) nr. 913/2010.
   Articolul 2
   Prezenta decizie se adresează Regatului Belgiei, Republicii Franceze, Marelui Ducat al Luxemburgului, Regatului Țărilor de Jos, Regatului Unit al Marii Britanii și Irlandei de Nord și Confederației Elvețiene.
   
      Adoptată la Bruxelles, 21 martie 2018.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 276, 20.10.2010, p. 22.